Ørnens øye

Ørnens øye (dansk: ) er en dansk eventyr-, barne- og ungdomsfilm fra 1997 i regi av danske Peter Flinth. Manuset ble skrevet av Nikolaj Scherfig etter en historie av Bjarne O. Henriksen.

Handling 
I Danmark i 1218 skal kongen knuse et opprør i landets sydlige deler og overlater sin sønn, 12-årige prins Valdemar, til biskop Eskil på Ravnsborg. Der skal han fostres opp til å bli konge. Biskop Eskil, som finner det under sin verdighet å være skolelærer, låser gutten inn og anbefaler ham til å studere latin. Valdemar bestemmer seg for å rømme fra borgen og oppsøke sin far. Han møter den søte jenta Signe og får også hjelp til å flykte av kjøkkengutten Aske. I skogen får Valdemar og Aske tilfeldigvis høre hvordan en gruppe opprørske stormenn planlegger å rydde kongen av veien. Deres leder er den onde leiesoldaten «Den enøyde», som kan spane på sine fiender gjennom sin ørns øye. Det er biskop Eskil som har leid ham. Aske redder Valdemar fra å bli tatt til fange. Kongen og hans hær vender tilbake og «Den enøyde» blir drept i en kamp på borgen. Eskil flykter med Valdemar. Ørnen følger etter dem og angriper biskopen, som faller ned i et tjern og drukner.

Rolleliste 
 Nijas Ørnbak-Fjeldmose - Valdemar
 Lasse Baunkilde - Aske
 Maj Bockhahn-Bjerregaard - Signe
 Bjørn Floberg - «Den enøyde»
 Lars Lohmann - Kongen [norsk stemme: Nils Ole Oftebro]
 Björn Granath - Biskop Eskild [Norsk stemme: Helge Jordal]
 Thorbjørn Hummel - Grev Albert
 Lasse Lunderskov - Kusken
 Hardy Refn - Broder Grammaticus
 Baard Owe - Broder Sune

Mottakelse 
Jens Peterson i  Aftonbladet mente at som historieleksjon var filmen kanskje litt svak, men at den som spenning fungerte skapelig. Han tilføyde at det føltes som en del var lånt fra andre filmer. Mats Johnson i Göteborgs-Posten var inne på det samme og skrev: «Peter Flinths fartsfylte film innebærer en tilbakekomst til tidligere tiders matinéfilmer. Ørnens øye låner friskt og respektløst fra Robin Hood (versjonen fra 1938 med Errol Flynn), Ivanhoe og gamle westernfilmer».

Eva von Geijerstam i Dagens Nyheter følte at filmens bærende moralske konflikt, den mellom «Den enøyde» og kongen, ikke ble fullt utviklet.

Bo Ludvigsson i Svenska Dagbladet skrev at den var en riktig herlig matinéfilm for barn fra ni til nitti.

Bertil Palmqvist i Arbetet var full av lovord. Han skrev: «Enda en gang slår en danske til og lager en begavet barne/ungdomsfilm». Videre: «Den er teknisk og rytmisk drevet, dramaturgisk spennende uten å havne i voldsomheter og den er dessuten atmosfærerikt fotografert, dels i et dansk høstlandskap, dels omkring en gammel middelalderborg som man lånte i Skottland. Den benådede fotografen heter Eric Kress».

Jan Aghed i Sydsvenskan var svært kritisk til filmen. Han skrev: «Det er nærmest ubegripelig at slik reaksjonær skitt kan bli produsert for  dagens kinolerreter....» Aghed skrev videre: «[Björn Granath] spiller en ondsinnet biskop med en pervers glede og karikaturaktige overdrivelser som understrekes av fotoets ekspresjonistiske forvrengninger. Resultatet er et skurkeportrett der Hakke Hakkespett og Pingvinen i Batman har blitt slått sammen til én eneste hysterisk figur som kunne ha vært filmet av Dr. Caligaris Kabinett».

Priser 
Under utdelingen av Robertprisen i 1998 fikk filmen priser innen fem kategorier; Robertprisen for årets kostymedesigner, årets filmklipper, årets sminkør, årets originale manuskript og årets lyddesigner.

Referanser

Eksterne lenker 
 

Danske barnefilmer
Danske familiefilmer
Eventyrfilmer
Ungdomsfilmer
Filmer fra 1997 
Robertprisen
.